16.5.2023
MT
Il-Ġurnal Uffiċjali tal-Unjoni Ewropea
L 130/3
(11)
Iż-żieda fil-prezz għall-fjuwils fossili tista’ taffettwa b’mod sproporzjonat lill-unitajiet domestiċi vulnerabbli, lillmikrointrapriżi vulnerabbli u lill-utenti tat-trasport vulnerabbli li jonfqu parti akbar mill-introjtu tagħhom fuq l-enerġija u t-trasport, li, f’ċerti reġjuni, ma għandhomx aċċess għal soluzzjonijiet ta’ mobbiltà u trasport alternattivi u affordabbli, u li jistgħu ma jkollhomx il-kapaċità finanzjarja li jinvestu fit-tnaqqis tal-konsum ta’ fjuwils fossili.
L-ispeċifiċitajiet ġeografiċi, bħall-gżejjer, ir-reġjuni u t-territorji ultraperiferiċi, iż-żoni rurali jew remoti, il-periferiji inqas aċċessibbli, żoni muntanjużi jew żoni li għadhom lura, jista’ jkollhom impatti speċifiċi fil-kuntest tal-faqar tattrasport fuq il-vulnerabbiltà tal-unitajiet domestiċi, il-mikrointrapriżi u l-utenti tat-trasport.
Għalhekk, jenħtieġ li dawk l-ispeċifiċitajiet ġeografiċi jitqiesu meta jitħejjew miżuri u investimenti b’appoġġ għal unitajiet domestiċi vulnerabbli, mikrointrapriżi vulnerabbli u utenti tat-trasport vulnerabbli, fejn applikabbli u rilevanti.
(12)
Parti mid-dħul iġġenerat mill-inklużjoni tal-bini, it-trasport bit-triq u setturi addizzjonali fil-kamp ta’ applikazzjoni tad-Direttiva 2003/87/KE jenħtieġ li jintuża biex jiġu indirizzati l-impatti soċjali li jirriżultaw minn dik l-inklużjoni, sabiex it-tranżizzjoni tkun ġusta u inklużiva, u b’hekk ħadd ma jitħalla jibqa’ lura.
Jenħtieġ li l-ammont kumplessiv tal-Fond Soċjali għall-Klima stabbilit taħt dan ir-Regolament (il-“Fond”) jirrifletti l-livell tal-ambizzjoni a’ dekarboniz­ zazzjoni mill-inklużjoni tal-emissjonijiet ta’ gassijiet serra mill-bini, mit-trasport bit-triq u minn setturi addizzjonali fil-kamp ta’ applikazzjoni tad-Direttiva 2003/87/KE.
(13)
L-użu ta’ parti mid-dħul biex jiġu indirizzati l-impatti soċjali li jirriżultaw mill-inklużjoni tal-bini, it-trasport bit-triq u setturi addizzjonali fil-kamp ta’ applikazzjoni tad-Direttiva 2003/87/KE huwa saħansitra aktar rilevanti fid-dawl tal-livelli eżistenti ta’ faqar enerġetiku.
Il-faqar enerġetiku huwa sitwazzjoni li fiha l-unitajiet domestiċi ma jkunux jistgħu jaċċessaw servizzi essenzjali tal-enerġija li jirfdu standard tal-ħajja u tas-saħħa diċenti, bħal tisħin adegwat permezz tat-tisħin, tkessiħ, hekk kif it-temperaturi jogħlew, u -t-tidwil u l-enerġija biex jitħaddmu l-apparati domestiċi.
Fi stħarriġ tal-2021 fl-Unjoni kollha, madwar 34 miljun Ewropew, kważi 6,9 % tal-popolazzjoni talUnjoni, qalu li ma jaffordjawx isaħħnu d-dar tagħhom b’mod suffiċjenti.
Għalhekk, il-faqar enerġetiku huwa sfida ewlenija għall-Unjoni.
Filwaqt li t-tariffi soċjali jew l-appoġġ dirett għall-introjtu temporanju jistgħu jipprovdu serħan immedjat lill-unitajiet domestiċi li qed jiffaċċjaw faqar enerġetiku fuq terminu qasir, miżuri mmirati biss, b’mod partikolari r-rinnovazzjonijiet tal-bini, inkluż permezz tal-aċċess għal enerġija minn sorsi rinnovabbli u l-promozzjoni attiva ta’ sorsi ta’ enerġija rinnovabbli permezz tal-miżuri ta’ informazzjoni u ta’ sensibilizzazzjoni mmirati lejn l-unitajiet domestiċi, u r-rinnovazzjonijiet tal-bini li jikkontribwixxu għall-objettivi stabbiliti fidDirettiva 2010/31/UE tal-Parlament Ewropew u tal-Kunsill (7) jistgħu jipprovdu soluzzjonijiet fit-tul u jgħinu b’mod effettiv biex jiġi miġġieled il-faqar enerġetiku.
Jenħtieġ li jkun possibbli li d-definizzjoni ta’ faqar enerġetiku skont dan ir-Regolament tiġi aġġornata biex tirrifletti l-eżitu tan-negozjati dwar Direttiva tal-Parlament Ewropew u tal-Kunsill dwar l-effiċjenza enerġetika (riformulazzjoni).
(14)
Approċċ olistiku għar-rinnovazzjonijiet tal-bini li jqis b’mod aktar effiċjenti l-persuni f’riskju ta’ esklużjoni, jiġifieri dawk li jbatu l-aktar mill-faqar enerġetiku fl-Unjoni, jista’ jwassal għal inqas domanda għall-enerġija.
Għalhekk, l-appoġġ skont il-Fond għas-settur tal-bini jenħtieġ li jkollu l-għan li jtejjeb l-effiċjenza enerġetika, li jwassal għal tnaqqis fil-konsum tal-enerġija għal kull unità domestika li jkun viżibbli f’termini tal-flus iffrankati u, b’riżultat ta’ dan, jipprovdi mezz wieħed biex jiġi miġġieled il-faqar enerġetiku.
Ir-reviżjoni tad-Direttiva 2010/31/UE tistabbilixxi l-pedamenti biex jintlaħqu dawk l-objettivi u għalhekk jenħtieġ li titqies meta jiġi implimentat dan ir-Regolament.
(15)
Peress li l-faqar tat-trasport għadu ma ġiex definit fil-livell tal-Unjoni, jenħtieġ li tiġi introdotta tali definizzjoni għallfini ta’ dan ir-Regolament.
Il-faqar tat-trasport jista’ jsir kwistjoni saħansitra aktar urġenti, kif rikonoxxut firRakkomandazzjoni tal-Kunsill tas-16 ta’ Ġunju 2022 dwar l-iżgurar ta’ tranżizzjoni ġusta lejn in-newtralità klimatika (8), u jirriżulta fi tnaqqis fl-aċċess għal attivitajiet u servizzi soċjoekonomiċi essenzjali bħall-impjiegi, l-edukazzjoni jew il-kura tas-saħħa, b’mod partikolari għal individwi u unitajiet domestiċi vulnerabbli.
Il-faqar tattrasport normalment jiġi kkawżat minn fattur wieħed jew taħlita ta’ fatturi bħal introjtu baxx, infiq għoli fuq il-fjuwil, jew nuqqas ta’ trasport privat jew pubbliku affordabbli jew aċċessibbli.
Il-faqar fit-trasport jista’ jaffettwa b’mod partikolari individwi u unitajiet domestiċi f’żoni rurali, insulari, periferali, muntanjużi, remoti u inqas aċċessibbli jew reġjuni jew territorji inqas żviluppati, inkluż żoni periurbani inqas żviluppati u r-reġjuni ultraperiferiċi.
(7) Id-Direttiva 2010/31/UE tal-Parlament Ewropew u tal-Kunsill tad-19 ta’ Mejju 2010 dwar ir-rendiment tal-bini fl-użu tal-enerġija (ĠU L 153, 18.6.2010, p. 13).
(8) ĠU C 243, 27.6.2022, p. 35.